Маладыя спецыялісты адразу выказалі прапанову для больш стабільнай работы нашых сельгаспрадпрыемстваў. Лічаць, што трэба навучыцца разумна расходаваць грошы. Для гэтага не трэба павялічваць плошчы, прыдатныя для ворыва. Лепш выбраць найбольш урадлівыя ўчасткі і паляпшаць на іх агратэхнічныя прыёмы. Яшчэ кожнай гаспадарцы трэба займацца вырошчваннем тых культур, якія даюць найлепшы вынік, а не кідацца за іх разнастайнасцю. Як выказаўся Юрый Сяргеевіч, навошта на колкаўскіх землях вырошчваць сою, калі няблага можна атрымаць капейку на кукурузным зерні? За тону яго сёння можна зарабіць 3 мільёны рублёў. А для вырошчвання і ўборкі соі патрэбны вялікія затраты і спецыяльная тэхніка. Сёлета аддачы ад 70 гектараў, занятых гэтай бялковай культурай, не атрымалі. Цяпер насенне яе праходзіць першасную ачыстку і пойдзе на Калінкавіцкі камбінат хлебапрадуктаў на выраб кармавых дабавак. На напольных сушылках ідзе дапрацоўка і насення грэчкі. Яе намалацілі 80 тон.